Karen Izolda Taxilaga és una defensora de drets humans i dirigent camperola a Mèxic.
Forma part de la comunitat indígena de Tezontepec d'Aldama, situada a Hidalgo, a la zona nord de la capital del país.
Es tracta d'una comunitat que ha estat desposseïda del seu territori comunal, que ocupa 1.899 hectàrees, i on es troba la capa freàtica més gran de la zona centre de Mèxic, a la vall del Mezquital de l'estat d'Hidalgo.
Foto de família amb membres de la delegació que ha acompanyat l'activista Karen Taxilaga en el seu retorn a Mèxic
Entre l'octubre de 2018 i l'abril de 2019, Taxilaga ha estat acollida a Catalunya a través del Programa Català de Protecció de Defensors i Defensores dels Drets Humans a iniciativa de l'entitat Taula per Mèxic.
L'acollida a Catalunya ha permès a l'activista mexicana sortir, temporalment, d'un context de risc per a la seva pròpia integritat, i seguir una agenda d'atenció psicosocial, formació, incidència social i política arreu del territori català.
Una part fonamental del Programa de Protecció de Defensors i Defensores dels Drets Humans és el retorn al país d'origen, en el qual el Govern de Catalunya fa explícit el suport a l'activista que ha rebut la protecció, i vetlla perquè el seu retorn es faci amb les màximes garanties de seguretat.
Aquesta setmana té lloc la missió d'acompanyament a Mèxic, en el marc del viatge oficial del conseller d'Acció Exterior, Relacions Institucionals i Transparència, Alfred Bosch, al país nord-americà, de la qual n'han format part també el director general de Cooperació al Desenvolupament, Manel Vila, el president del Consell d'Il·lustres Col·legis d'Advocats de Catalunya, Carles McCragh, la directora de la Comissió Catalana d'Ajuda al Refugiat, Estel·la Pareja, el president de Taula per Mèxic, Jorge Jarillo, i la representant de l'entitat Serapaz, Rocío Eslava.
Karen Taxilaga ha exercit, al llarg de més d'una dècada, de representant municipal de la Secretaria de Dones de l'organització Unió Força Indígena i Camperola (UFIC), que lluita per la defensa de la terra i els recursos naturals, així com de les persones que hi viuen.
Ha estat víctima de múltiples agressions que han posat en risc la seva vida, i les denúncies que ha interposat no han donat fruit.
" A Mèxic he defensat la vida i la natura, he lluitat contra el deteriorament del medi ambient, la contaminació de l'aigua, del sòl i el subsòl.
Estem a l'àrea més contaminada de Mèxic.
L'any 2005 l'ONU va dir que érem la zona més contaminada del món ", explica l'activista, que fa un balanç molt positiu del dispositiu d'acollida a Catalunya. "
Gràcies al programa avui tinc la capacitat de parlar, de poder donar a conèixer la problemàtica que vivim els pobles indígenes a Mèxic i de sentir-me capaç de sortir al carrer sense haver d'estar vigilant constantment.
He après models de protecció de cara al meu retorn a Mèxic.
És molt important aquest programa perquè ens dona una nova visió als defensors i defensores ", argumenta Taxilaga.
L'acompanyament del retorn de Karen Taxilaga s'emmarca en el viatge oficial encapçalat pel conseller Alfred Bosch iniciat diumenge passat a Mèxic.
Al llarg d'aquesta setmana, la delegació catalana ha aprofitat per dur a terme reunions de treball amb diverses institucions mexicanes i multilaterals en matèria de drets humans i cooperació, així com entitats de la societat civil tant a Ciutat de Mèxic com a l'estat d'Hidalgo.
Aquest dijous el conseller es reuneix amb Jesús Peña Palacios, representant de l'Oficina a Mèxic de l'Alt Comissionat de Nacions Unides pels Drets Humans; Xavier Moya, coordinador del Programa de Nacions Unides per al Desenvolupament (PNUD) de Mèxic; així com amb Rocío Eslava, Miguel Álvarez i Mariano Machain, representants de l'organització Serapaz.
La defensora dels drets humans ha estat acollida a Catalunya els darrers mesos en el marc del Programa de Protecció de Defensors i Defensores dels Drets Humans